Боян Бойчев
Корида

chitanka.info

Привлича ме червеният цвят на светофара,

Както бика го привлича плаща на тореадора,

Отказвам спасителната илюзия на тротоара

Пред окръжността от кръвожадност на хората.

Тореадорът има всичко — има своите помощници,

Скрити зад оградите, ма също ножове и пики,

Има цял речник с добре заучени стъпки. И още

Има публиката с нейните одобрителни викове.

Аз нямам нищо — единствено ми дадоха арената,

Където резедавият пясък напомня за повалените,

Имам също отделното ми от светофарите време

Публиката да получи жестоката удовлетвореност.

Публиката няма хляб и го заменя за зрелища,

Тя залага на тореадора и си избира забраните.

Добре. Аз ще ви направя шоуто, като пресрещна

Тореадора и го хвърля на арената да се забавлявате.

февруари 2001 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.